Jy is reeds 'fiks' vir hierdie jaar se uitdagings | Knysna-Plett Herald
Jy is reeds 'fiks' vir hierdie jaar se uitdagings
Anneke Botha | 20 January 2020
Hulle het haar vernoem na die sjef op die Japanese skip, waar vanaf hulle haar gered het; Yoshi, die koningin van die Twee Oseane Akwarium...
Ek luister aandagtig na die radio. Ek, Boeta en Sussa is op pad terug plaas toe na 'n heerlike vakansie by die see. Outjie het Kerstyd saam met ons deurgebring, maar moes na 'n paar dae terug plaas toe. Ons siele en gees is gevoed deur die bloue waters en die samesyn van familie.
Yoshi is in 1997 as 'n klein seeskilpad gered en na die Akwarium geneem vir rehabilitasie.
Yoshi is 'n Caret seeskilpad. Dié skilpaaie kom normaalweg rondom die Kaap voor, maar ook in ander dele van die wêreld.
Na 20 jaar is daar besluit om Yoshi in 2017 vry te laat. Personeellede en lede van die Akwarium was eers gekant daarteen, want meeste het gewonder of sy in die oop see sou oorleef. Agtien maande voor Yoshi se vrylating het die personeel haar begin voorberei vir haar nuwe lewe in die oseaan. Sy moes leer om nie meer deur 'n duiker gevoer te word nie en self na kos te soek in die tenk. Sy het elke dag 'swemlesse' gehad, en het lengtes op en af in die tenk swem of fiks te word.
Haar vrylatingsdag was vir meeste van die personeel 'n emosionele dag gewees. Sy was dan deel van die Twee Oseane familie, maar hulle het geweet dit was die regte ding om te doen. Daar is 'n sateliet merker op Yoshi se dop geïnstalleer. Só kan hulle nou al vir 2 jaar haar bewegings monitor; en dit gaan goed!
Met die nuwe jaar wat voorlê, besef ek dat die vorige jaar mens soms voorberei op dit wat voorlê. Ons word 'fiks' gemaak, om die onbekende van die nuwe jaar te hanteer. Mag die wete dat daar iemand is wat jou monitor en bekend is met jou onbekende, jou 'n rustigheid in jou hart gee. En mag jy soos Gert van Aberdeen rond rol in die water wanneer die rivier loop!
Foto: Twee Oseane Akwarium
Posted on: 08:48 Mon, 20 January 2020